b"\n_START_ARTICLE_\nSom\xc3\xa0lia del Sud-oest\n_START_SECTION_\nPoblaci\xc3\xb3, llengua i religi\xc3\xb3\n_START_PARAGRAPH_\nLa regi\xc3\xb3 est\xc3\xa0 poblada pels clans digil i mirifle que s\xc3\xb3n els descendents de dos fills de Mad Reewin: Digil el gran i Mirifle el jove. Digil es va establir entre Benadir, Shabelle (Shibeli) i Jubaland i Mirifle a la part central i occidental de les mateixes regions. Els mirifle estan dividits entre els sagaal i els siyeed i els digil es divideixen en set clans (todobadii aw digil). Presenten difer\xc3\xa8ncies socioculturals amb els somalis m\xc3\xa9s n\xc3\xb2mades que viuen al nord, i es diuen en conjunt els Reewin o Rahanweyn que no \xc3\xa9s nom \xc3\xa8tnic sin\xc3\xb3 de clan. La seva llengua \xc3\xa9s el af may, una de les dos varietats del somali; els parlants del af may i els de la varietat maha gaireb\xc3\xa9 no s'entenen uns als altres. Pr\xc3\xa0cticament tots els habitants s\xc3\xb3n musulmans.\n_START_SECTION_\nAntecedents\n_START_PARAGRAPH_\nLa primera organitzaci\xc3\xb3 d'aquestos grups (digil-mirifle) fou fundada a la meitat dels anys vint amb el nom d'Al Jam'iyyah al-Khayriyyah al-Wataniyyah (Organitzaci\xc3\xb3 Nacional de la Benevol\xc3\xa8ncia), te\xc3\xb2ricament com organitzaci\xc3\xb3 filantr\xc3\xb2pica. El 26 de mar\xc3\xa7 de 1947, com a derivaci\xc3\xb3, es va formar la Hizbia Dighil-Mirifle (HDM) o Partit Digil i Mirifle, abans que la Lliga de la Joventut Somali (que fou afavorida primer pels brit\xc3\xa0nics del 1947 al 1950, i despr\xc3\xa9s del 1951 pels italians), i fou reconeguda com a organitzaci\xc3\xb3 pol\xc3\xadtica l'1 d'abril de 1947. L'HDM es pronunciava per un estat federal per impedir el domini de l'estat per un clan m\xc3\xa9s poder\xc3\xb3s que un altre._NEWLINE_El mar\xc3\xa7 de 1954 a les primeres eleccions municipals per sufragi universal (solament els homes) en les que participaven m\xc3\xa9s de 20 partits pol\xc3\xadtics va obtenir 57 escons municipals (en 15 ciutats) d'un total en joc a tot el pa\xc3\xads de 281. La Lliga va rebutjar el 1956 un cens per impedir que els rahanweyn (digil i mirifle) resultessin ser un major nombre que el clan darod que es proclamava majoritari Aquest any 1956, en les eleccions generals, el HDM va obtenir 13 escons i 159.967 vots (la SYL fou majorit\xc3\xa0ria amb 43 escons i 333.820 vots, el Moviment Democr\xc3\xa0tic de Som\xc3\xa0lia va tenir 3 escons i 80.866 vots i la Uni\xc3\xb3 Marehan nom\xc3\xa9s 1 esc\xc3\xb3 i 11.358 vots) per\xc3\xb2 no va obtenir cap cartera al govern aut\xc3\xb2nom, les quals foren pels hawiye (3), darod (2) i dir (1)._NEWLINE_El 25 de mar\xc3\xa7 de 1958 va canviar el nom a Hizbia Dastur Mustaqil al-Somal (HDMS) o Partit Somali Independent Constitucional i va proposar un sistema federal. Els l\xc3\xadders del partit foren arrestats el 25 de febrer de 1959 despr\xc3\xa9s de disturbis a Mogadiscio i en resposta el partit no va voler participar en les eleccions generals del mar\xc3\xa7 de 1959, i la Lliga de la Joventut va obtenir la majoria i va formar govern dirigit per Abdullahi Issa. Els rahanweyn van quedar sense representaci\xc3\xb3 fins al 1969, ja que no van participar en la vida pol\xc3\xadtica del pa\xc3\xads. Fins a la independ\xc3\xa8ncia (1960) els rahanweyn tenien garantit un ter\xc3\xa7 dels escons (un altre ter\xc3\xa7 els darod i el darrer els hawiye); despr\xc3\xa9s de la independ\xc3\xa8ncia els clans del nord (Somalil\xc3\xa0ndia) aportaven majoria als darods i hawiye. La llengua af mai, parlada al sud, fou suprimida als mitjans de comunicaci\xc3\xb3 en favor del af maha, parlada al nord i a Somalil\xc3\xa0ndia (abans Som\xc3\xa0lia Brit\xc3\xa0nica)._NEWLINE_El rahanweyn van ser hostils a tots els governs, de majoria darod, que des del 1964 van comptar amb el suport dels issaq. Despr\xc3\xa9s del cop d'estat cap comunista del 1969 dirigit per Siad Barre, cap rahanweyn va participar en la junta militar (25 membres el 1969), al govern o m\xc3\xa9s tard a la direcci\xc3\xb3 del Partit Socialista Revolucionari Somali quan es va formar el 1976. El govern va decidir un repoblament el 1973-1974 pel qual uns cent mil pastors del nord foren establerts a les valls del Shabele i del Juba, als llocs m\xc3\xa9s f\xc3\xa8rtils, Kurtunwarey, Sablale, Dujuma. Les lleis de cooperatives (llei 70 de 1973 i 73 de 1975) van posar en mans de l'estat moltes de les terres de la vall en perjudici dels seus propietaris rahanweyn._NEWLINE_El 1988 es va formar el Moviment Democr\xc3\xa0tic Somali (MDS) de base digil-mirifle (reewin). El 1990 quant es lliurava la guerra civil, els clans reewin no tenien acc\xc3\xa9s a armes de foc, ja que tenien molt limitat l'acc\xc3\xa9s a l'ex\xc3\xa8rcit. El desembre de 1990 Barre va fugir a Garbahaarreey amb la intenci\xc3\xb3 de recuperar Mogadiscio, per\xc3\xb2 el gener del 1991 va fugir del pa\xc3\xads cap a Kenya (i m\xc3\xa9s tard fou enviat a Nig\xc3\xa8ria). Les forces del general Barre en retirada (desembre del 1990 i gener del 1991) va assolar la regi\xc3\xb3 per\xc3\xb2 el MDS amb les seves mil\xc3\xadcies se'n va assegurar el control; despr\xc3\xa9s els seguidors de Barre van tornar i va ocupar Baidoa l'estiu del 1991; el MSD es va dividir en dos faccions i una d'elles es van aliar als hawiye de Muhammad Fara Hassan, \xc3\xa0lies Aydid i de Mohammed Ali Mahdi (proclamat president); a partir del 1992 els partidaris de Barre van cremar collites i pobles, van saquejar i matar gent i van desestructurar l'economia i es va produir una epid\xc3\xa8mia de fam que va matar tres-centes mil persones. Contra el seguidors de Barre, als que el MDS no podia combatre, va venir la mil\xc3\xadcia d'Aydid, l'organitzaci\xc3\xb3 pol\xc3\xadtica del qual era el Congr\xc3\xa9s de la Som\xc3\xa0lia Unificada, que ja estava aliat a una facci\xc3\xb3 dels rahanweyn; la mil\xc3\xadcia va actuar com a pa\xc3\xads ocupat i va destruir Baidoa que va canviar diverses vegades de mans; en el fons es disputava una lluita per l'hegemonia regional entre els clans hawiye (Aydid) i darod (sub clan marehan del que era membre Barre), en perjudici dels rahanweyn. El Congr\xc3\xa9s de la Som\xc3\xa0lia Unificada s'havia dividit entre la facci\xc3\xb3 d'Aydid i la de Mahdi, i era el primer, membre del clan habar gedir, el que dominava la situaci\xc3\xb3. Amb l'arribada de les forces de l'ONU, el Congr\xc3\xa9s de la Som\xc3\xa0lia Unificada (facci\xc3\xb3 d'Aydid), del clan hawiye, i el Moviment Patri\xc3\xb2tic Somali, fidel de Barre, dels darod, es va unir i van formar l'Alian\xc3\xa7a Nacional Somali (nom que el grup d'Aydid va conservar quan de fet l'alian\xc3\xa7a es va desfer).\n_START_SECTION_\nPrimera autonomia\n_START_PARAGRAPH_\nDurant la pres\xc3\xa8ncia de l'ONU, les dos faccions del MDS es van reconciliar (abril del 1992) dominant la regi\xc3\xb3 que van abandonar els fidels de Barre per anar a la Vall del Juba, i el 7 de mar\xc3\xa7 de 1993 es va fer una confer\xc3\xa8ncia de reunificaci\xc3\xb3 a Baidoa._NEWLINE_les regions de Bakool, Bay, Shabeellaha Hoose, Jubbada Dhexe i Jubbada Hoose, per mitj\xc3\xa0 de representants rahanweyn, van establir una administraci\xc3\xb3 regional a la confer\xc3\xa8ncia de Bonka (Baidoa) del 7 a l'11 de mar\xc3\xa7 de 1993. El febrer de 1995 es va celebrar a Baidoa un congr\xc3\xa9s dels digil i mirifle que va acabar el 19 de mar\xc3\xa7 i en el que van participar els caps tradicionals (sultans i malaqs), caps de clans, l\xc3\xadders religiosos, homes de negocis, i caps de mil\xc3\xadcies. Es van elegir consells per formar un Estat dels Rius amb l'Alt Juba, Baix Juba, Bay, Bakool i Banaadir amb un consell suprem de 175 membres dirigit per Hassan Sheikh Ibrahim \xe2\x80\x98Hassey\xe2\x80\x99 i un consell Suprem Tradicional de 51 membres, presidit per Haji Mukhtar Malaaq Hassan. Quan van sortir les forces de l'ONU (les darreres el 3 de mar\xc3\xa7 de 1995) Aydid es va imposar f\xc3\xa0cilment i va dominar aquestos territoris excepte la Vall del Juba. El juny Aydid es va proclamar president; el setembre del 1995 va ocupar Baidoa i va posar fi a l'experi\xc3\xa8ncia autonomista; els oficials de l'autonomia que van poder fugir van formar l'Ex\xc3\xa8rcit de Resist\xc3\xa8ncia Rahanweyn o Reewin (Reewin o Rahanweyn Resistance Army, RRA), i van iniciar els atacs molt poc despr\xc3\xa9s (octubre de 1995) sota la direcci\xc3\xb3 del coronel Hassan Mohamed Nuur \xe2\x80\x98Shargaduud\xe2\x80\x99 (Hasan Muhammad Nur \xc3\xa0lies Shargudud), All Mohamed Marguus, Mohamud Mohamed Ahmed \xe2\x80\x98Boonow\xe2\x80\x99 i Sayyid Ahmed.\n_START_SECTION_\nSegona autonomia\n_START_PARAGRAPH_\nAydid va morir el juny del 1996 per\xc3\xb2 el va succeir el seu fill Hussein Mohamed Farah Aydid. Amb ajut et\xc3\xadop l'Ex\xc3\xa8rcit de Resist\xc3\xa8ncia Rahanweyn va derrotar a les forces d'Aydid a la batalla d'Huddur i va entrar a Baidoa el 6 de juny de 1999. La ciutat, que havia quedat redu\xc3\xafda a 15.000 habitants va recuperar els 50.000 en poques setmanes. El desembre de 1999 es va establir una administraci\xc3\xb3 aut\xc3\xb2noma de les regions de Bay i Bakool. Al proc\xc3\xa9s d'Arta (Djibouti) el 2000, l'ERR no hi va assistir i es va negar a recon\xc3\xa8ixer al Govern Nacional de Transici\xc3\xb3 (GNT). Com acte de protesta i per fer balan\xc3\xa7a a la influ\xc3\xa8ncia a Bakool i Bay del Consell de Reconciliaci\xc3\xb3 i Restauraci\xc3\xb3 de Som\xc3\xa0lia (format a principis del 2001 per Aydid fill, que el maig havia pres el poder a Mogadiscio i es negava tamb\xc3\xa9 a recon\xc3\xa8ixer al GNT), es va constituir l'estat de Somalia del Sud-oest l'1 d'abril del 2002.\n_START_SECTION_\nEstat aut\xc3\xb2nom\n_START_PARAGRAPH_\nVan esclatar conflictes en el si de l'ERR i els lloctinents de Shargudud, Sheikh Aden Madobe i Mohamed Ibrahim Habsade, es van revoltar i van ocupar Baidoa el 3 d'octubre del 2002; el 14 de desembre Shargudud, que conservava fortes posicions a Bay i Bakool, la va recuperar per\xc3\xb2 es va haver de retirar el 16 de desembre. El 23 de setembre de 2003 Madobe i Shargudud es van reconciliar i van participar en el segon govern de transici\xc3\xb3 o Govern Federal de Transici\xc3\xb3 (GFT, 2004) on foren junt amb Habsade membres del Parlament Federal de Transici\xc3\xb3)_NEWLINE_El gener del 2005, els ancians del clan rahanweyn i els l\xc3\xadders de la societat civil van intentar reconciliar a Shatigadud, Madobe i Habsade. En aquest mes Shatigadud i Madobe foren nomenats ministres del GFT dirigit pel primer ministre Ali Muhammad Ghedi._NEWLINE_El mar\xc3\xa7 del 2005 Habsade els va expulsar i va prendre el poder a la ciutat i rodalia, mentre Shargudud mantingu\xc3\xa9 una base de poder a bona part dels dos districtes. El maig del 2005 Habsade va acusar a Madobe i Shatigudud d'atacar Baidoa per instal\xc2\xb7lar all\xc3\xad al president federal Abdullahi Yusuf Ahmed que era a Bosaso i que el juliol es va traslladar a Jowhar al nord de Mogadiscio. Avan\xc3\xa7at 2005 els tres caps rahanweyn es van reconciliar i finalment el president Yusuf es va poder instal\xc2\xb7lar a la ciutat junt amb el primer ministre (10 de febrer del 2006) i es va acordar que en aquesta ciutat es reuniria el parlament que abans es reunia a Kenya per motius de seguretat. Sharggudud fou nomenat president del Consell dels Rahanweyn, del que Madobe i Habsade eren tamb\xc3\xa9 membres destacats; el govern local de Baidoa romania en mans d'Habsade._NEWLINE_El 2006 la Uni\xc3\xb3 de Corts Isl\xc3\xa0miques dominava els districtes de Diinsoor i Buur Hakaba (recapturats temporalment un parell de vegades per les forces del GFT, sense poder-ne mantenir el control) i el govern i els rahanweyn dominaven els districtes de Baidoa i Qansax Dheere. El juny els islamistes eren davant de Baidoa, que finalment fou atacada el 20 de desembre, provocant la intervenci\xc3\xb3 et\xc3\xadop; amb aquest suport els rahanweyn, que formaven la quasi totalitat de les forces del govern federal, van derrotar els islamistes i els van rebutjar (batalla de Baidoa)._NEWLINE_Els rahanweyn continuaren tenint el poder a la regi\xc3\xb3 com a principal suport al sud del govern federal (que al nord t\xc3\xa9 el suport de Puntland). A la segona meitat del 2007 i el 2008 els islamistes, reorganitzats, van recuperar el control de Bay i Bakool excepte el districte de Baidoa."